32012D0075
L 038/45
SLUŽBENI LIST EUROPSKE UNIJE
09.02.2012.
PROVEDBENA ODLUKA KOMISIJE
od 9. veljače 2012.
o priznavanju Gane na temelju Direktive 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima
(priopćena pod brojem dokumenta C(2012) 616)
(Tekst značajan za EGP)
(2012/75/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/106/EZ Europskog parlamenta i Vijeća od 19. studenoga 2008. o minimalnoj razini osposobljavanja pomoraca (1), a posebno njezin članak 19. stavaka 3. prvi podstavak,
uzimajući u obzir zahtjev Cipra od 13. svibnja 2005.,
budući da:
(1)
U skladu s Direktivom 2008/106/EZ države članice mogu odlučiti ovjeriti odgovarajuće svjedodžbe pomoraca koje su izdale treće zemlje pod uvjetom da Komisija priznaje predmetnu treću zemlju. Navedene treće zemlje moraju ispunjavati sve zahtjeve Konvencije Međunarodne pomorske organizacije (IMO) o standardima za osposobljavanje, izdavanje svjedodžbi i držanje straže za pomorce iz 1978. (Konvencija STCW) (2), kako je revidirana 1995.
(2)
Cipar je pismom od 13. svibnja 2005. podnio zahtjev za priznavanje Gane. Na temelju tog zahtjeva Komisija je procijenila sustave osposobljavanja i izdavanja svjedodžbi u Gani da bi provjerila ispunjava li Gana sve zahtjeve Konvencije STCW i jesu li poduzete odgovarajuće mjere za sprečavanje prijevare u vezi sa svjedodžbama. Procjena se temeljila na rezultatima provjere koju su proveli stručnjaci Europske agencije za sigurnost pomorskog prometa u prosincu 2009. Tijekom predmetne provjere utvrđeni su određeni nedostaci u sustavima osposobljavanja i izdavanja svjedodžbi.
(3)
Komisija je državama članicama dostavila izvješće o rezultatima procjene.
(4)
Pismom od 20. prosinca 2010. Komisija je od Gane zatražila da pruži dokaz o ispravljanju utvrđenih nedostataka.
(5)
Pismom od 21. veljače 2011. Gana je dostavila tražene podatke i dokaz u vezi s provedbom odgovarajuće i u dovoljnoj mjeri korektivne radnje u svrhu rješavanja većine nedostataka utvrđenih tijekom procjene sukladnosti.
(6)
Preostala su dva nedostatka. Prvi se odnosi na činjenicu da Gana ne osigurava u potpunosti da pomorska služba koja se obavlja u ratnoj mornarici ili na peljarima ima stvarnu relevantnost za kompetencije potrebne za izdavanje svjedodžbi. Drugi se odnosi na nedostatke protupožarnog osposobljavanja i opreme u instituciji za pomorsko obrazovanje. Stoga je Gana pozvana da provede daljnje korektivne radnje s tim u vezi. Međutim, navedeni nedostaci ne opravdavaju dovođenje u pitanje cjelokupne razine sukladnosti Gane sa zahtjevima STCW-a za osposobljavanje pomoraca i izdavanje svjedodžbi pomorcima.
(7)
Ishod procjene sukladnosti i ocjenjivanja podataka koje je dostavila Gana dokazuje da Gana ispunjava relevantne zahtjeve Konvencije STCW i da je poduzela odgovarajuće mjere za sprečavanje prijevare u vezi sa svjedodžbama.
(8)
Mjere predviđene ovom Odlukom u skladu su s mišljenjem Odbora za sigurna mora i sprečavanje onečišćenja s brodova,
DONIJELA JE OVU ODLUKU:
Članak 1.
Za potrebe članka 19. Direktive 2008/106/EZ, Gana je priznata u pogledu sustava osposobljavanja pomoraca i izdavanja svjedodžbi pomorcima.
Članak 2.
Ova je Odluka upućena državama članicama.
Sastavljeno u Bruxellesu 9. veljače 2012.